Sega Saturn

Sega Saturn on 32-bitine, viienda põlvkonna mängukonsool, mille valmistas SEGA Corporation. See oli varasema SEGA konsooli Sega Genesis/Sega Mega Drive järeltulija. Esimest korda tuli Saturn turule Jaapanis 22. novembril 1994.
Üle maailma müüdi 9,5 miljonit konsooli, millest ainult 2 miljonit osteti Põhja-Ameerikas. Saturni rivaalideks olid Sony PlayStation ja Nintendo 64. SEGA Saturni asendas 1998. aastal müügile tulnud SEGA Dreamcast.
IGN on SEGA Saturnile oma 25 parima konsooli nimekirjas andnud 18. koha.
Väljatöötamine.
1992. aastal valmisid Jaapani firmas SEGA plaanid 32-bitise konsooli jaoks. Konsooli väljatöötamise eest vastutas Hideki Sato ja tema inseneride meeskond. On arvmusi, et esimesed prototüübid valmisid aastal 1993, samal aastal sai konsool planeedi järgi nime Sega Saturn.
Enne 1995 väljatulemist tehti konsoolis veel muudatusi. Algselt pidi Saturn olema "parim" 2D-konsool, millel oleksid ka 3D-võimalused. 1993. aasta novembris kuulutas aga Sony välja, et nad sisenevad konsoolide turule oma PlayStationiga, mis sundis SEGAt oma konsooli võimsamaks kujundama. Nimelt lisati konsoolile rohkem 3D töötlusjõudu. Muudatused tehti vähem kui aastaga ja tulemuseks oli kahe protsessoriga konsool, mis omakorda muutis konsooli jaoks programmeerimise keerukaks.
Suurim puudus kaheprotsessorilise arhitektuuri juures oli see, et mõlemad protsessorid jagasid sama siini ja ühist mälu. Seetõttu pidi teine protsessor tihti esimese taga ootama ja see vähendas konsooli töötlemisvõimet. Saturn ei olnud ka tagasiühilduv SEGA varasemate konsoolidega, mis tegi lõpu SEGA Mega Drive'ile ja tema lisadele, SEGA 32X-ile ja SEGA Mega CD-le.
Turustamine.
Debüüdid.
Jaapan.
Ametlikult jõudis konsool Jaapani turule 22. novembril 1994. Siis maksis konsool 44 800 jeeni (490 USD). Müügiks oli valmis üle 250 000 konsooli, mis kõik müüdi kahe päevaga läbi. Samas olid konsooli jaoks valmis vaid vähesed mängud: SEGA "Virtua Fighter", SEGA/Micronet’s "WanChai Connection", Electronic Art’s Victor’s "Mahjong Goku Tenjiku", Sunsofti port mängust "Myst" ja Time Warner Interactive’i "Tama". SEGA Saturni rivaal Sony Playstation tuli müüki nädal hiljem ja kuue esimese kuu jooksul püsis Saturn müügi poolest PlayStationist ees.
Põhja-Ameerika.
Plaani järgi pidi Ameerika Ühendriikidesse Saturn jõudma 2. septembril 1995. SEGA aga tahtis enne Playstationit turule jõuda ja seega toimus üllatuslik debüüt 11. mail "E3 Trade Showl". Konsooli hind oli 399 USD. Samal üritusel kuulutas Sony, et nende konsool jõuab turule sama aasta lõpus ja hinnaga 299 USD. Tänu kiirustatud debüüdile oli väljalaske ajal Saturni jaoks ainult üks mäng: "Virtua Fighter". 11. mai ja 2. septembri jooksul jõudis Saturni jaoks turule veel ainult paar mängu, mis oli otseselt põhjustatud varasest debüüdist. Paljud tarkvaratootjad hakkasid oma mängudega kiirustama ja teenisid Saturni jaoks halva nime.
Euroopa.
Euroopas tuli konsool müügile 1995 aasta 8. juulil ja tegu oli jällegi kiirustatud debüüdiga.
Turustamismeetodid.
Jaapan.
Jaapani saavutatud edu oli osalt seotud SEGA reklaamidega. Reklaamides oli Segata Sanshiro, kes rändas Jaapanis ja karistas neid, kes ei kasutanud oma SEGA Saturni. Tänu selle suutis Jaapanis SEGA müüa rohkem tarkvara kui seda tegi SONY isegi siis kui PlayStationeid müüdi rohkem kui Saturne. Seega kujunes Saturn paadunud mängurite eelistatud konsooliks, samal ajal koosnes Playstationi publik tavalistest mänguritest, kes ei soetanud endale kuigi palju mänge.
Põhja-Ameerika.
Tänu kiirustatud debüüdile Ameerikas ei jõudnud Sega oma konsooli seal reklaamida ja tarkvara tootjad ei saanud oma töödega uueks tähtajaks valmis. Samuti tuli Sony konsool kuus kuud hiljem välja omades 100 USD võrra väiksemat hinda. SEGA olukorda Ameerikas halvendas veel firma kohaliku SEGA presidendi Bernie Stolari arvamus, et rollimängud ei saavuta kunagi majandusliku edu Põhja Ameerikas. Tänu sellele ei toodud mõningaid Jaapanis populaarsust saavutanud tooteid mitte kunagi Ameerika turule.
Euroopa.
Euroopas saavutas Saturn algul edu kuid pärast Playstationi turule tulekut suutis Sega ainult Suurbritannia turul püsida. Seda tänu ajakirjale Sega Saturn Magazine.
Müük.
Arvatakse, et maailmas kokku müüdi 9,5 miljonit konsooli.
Jaapanis tuli konsooli jaoks turule üle 1000 mängu. Euroopas turustati ainult 240 ja Põhja-Ameerikas 245 mängu.
SEGA lõpetas Saturni toetamise Ameerikas aastal 1998 ja Jaapanis aastal 1999.
Mängude pakendid.
Jaapan.
Jaapani Saturni mängud olid tavalistes CD-plaatide karpides. Nendega käisid kaasas ka "spinecard"'id, mis olid kolme voldiga papitükid CD-karbi selja sees ja näitasid, et mäng on mõeldud Sega Saturnile. Müügil olid ka nelja CD-ga karbid ja variatsioon ühe CD-ga karbist, mis oli lihtsalt pisut paksem.
Tavaliselt olid "spinecardid" kuldse ja musta taustaga, millel oli peal Jaapani Saturni logo ja mängu nimi. Saturni mängudel oli aga punane ja valge taust, valges kirjas mängu nimi ja selle all Saturni logo koos 2800-jeenise hinnasildiga. Mängujuhendi kaant oli näha läbi CD-karbi kaane.
Põhja-Ameerika.
Ameerikas kasutusel olnud CD-karbid olid suuremad kui Jaapani omad. Nendel karpidel oli valge selg, millel oli 30-kraadise nurga all hallidest joontest muster ja selle peale kirjutatud "Sega Saturn".
Euroopa.
Euroopas müüdi mänge kahte tüüpi karpides, esimene neist oli üleni plastist. Teisel, mis oli väiksemate tootmiskulude tõttu levinum, oli kaks plastist kaant, mida hoidis koos papist ümbris. Mõlemal karbiversioonil oli must selg, millele oli valgelt trükitud: "Sega Saturn". Mõned Euroopas müüdud karbid olid turvalisuse nimel veel plasti mässitud.
Kontrollerid.
Tavalised kontrollerid.
Esimesel kontrolleril oli 8-suunaline "D-pad", kuus "action-"nuppu, kaks õlanuppu ja start-nuppu, seda müüdi koos konsooliga kuni 1997. aastani. Hiljem asendus aga see vastupidavama versiooniga, mis oli väiksem kui esimene.
Sega Saturn 3D "control pad".
Sega Saturn 3d "control pad" oli Sega esimene kontroller, millel oli ka analoog "stick". See tuli turule aastal 1996 ja teda müüdi koos mänguga "NiGHTS into Dreams". Peale analoog-"sticki" oli kontrolleril "D-pad", kuus "action" nuppu, kaks õla nuppu, stardi nupp ja lüliti, mis käivitas analoog "sticki"..